АҞӘА, рашәара 23 - Sputnik. Урыстәыла атәылауаҩ закәаншьаҭада иҽазишәон Аԥснынтәи Урыстәылаҟа аԥара, абџьар, аџьаԥҳаны аиагара, абри атәы аанацҳауеит Краснодартәи атәылаҿацә Шәача ақалақь аҳазалхратә маҵзура.
Ахаҵа даанкылан аушьҭырҭатә ҭыԥ "Адлер" автомашьынатә ҳазалхратә цәаҳәаҟны автомашьына Volkswagen Amarok ала даниасуаз.
"Аҳазалхратә гәаҭара ахысраан ҿырҳәалатә ҭҵаараан ашәҟәы иҭагалатәу атауар амазаареи амамзаареи рзы азҵаара аҭакс иҳәеит усеиԥш акгьы шимам", - аанацҳауеит апресс-маҵзура.
Автомашьына агәаҭара мҩаԥган амобилтә инспекциа-гәаҭаратә комплекс ахархәарала.
Агәаҭараан аԥхьатәи апассаџьыртә тәарҭаҿ аҳазалхыҩцәа ирыԥшааит 4,05 миллион мааҭ, ашьҭахьтәи атәарҭаҿы – ашәақь "Саига", аҳәызба, иара убасгьы ирбеит 28 ҭоԥ зҭаз ахқәа. Абџьари аџьаԥҳани рымҩангара азин Аҩныҵҟатәи аусбарҭақәа рҟынтәи имамызт.
Азакәан инақәыршәаны аԥареи (ма) амҩатә акассабӷьыц ЕАА 10 нызқь доллар (авалиута акурс иақәшәо) иреиҳау, аамҭакала атәыла алагалара/алгара аан аԥареи амҩатә акассабӷьыц ҩыратә формала аҳазалхратә декларациа иахыжьтәуп.
Азин еилазгаз ахаҿы аԥара имхын. Уажәы ирыӡбоит УА АЗ ахәҭаҷ 200.1 ахәҭа 1 инақәыршәаны (анапынҵатә ԥареи (ма) аԥаратә хархәагақәеи рконтрабанда) ашьаус ахацыркра азҵаара.
Ари азакәан ахәҭаҷ ала асанкциа иазыԥхьагәанаҭоит иахырго аԥара хынтә инаркны жәантә рҟынӡа еиҳаны ахараԥса ашәара мамзаргьы ҩышықәсанӡа ахақәиҭра алхәыдатәра, ма ҩышықәсатәи аҿҳәарала аусурақәа хәыдаԥсада рымҩаԥгара.